Vélemények: freja94
Az egyetlen retinoid amit használtam, szeretném hamarosan újavenni.
Az állaga kellemes, szépen hidratál is a hatása mellett. Én sajnos túlzásba estem, gyors változást akartam, így érzékennyé vált a bőröm is, de amint visszafogtam magam semmi pirosság, semmi hámlás nem jelentkezett. Eleinte a "purging" szakaszban pattanásaim jelentek meg, azonban ez az időszak hamar lecsengett. Egyszerűen gyönyörű volt minden használat után a bőröm és a savas hámlasztókkal ellentétben ennél nem éreztem, hogy túl gyakran kellene használnom ahhoz, hogy az eredmény tartós legyen. A heti két alkalom tökéletes bababőrt varázsolt. Hozzá kell tennem, hogy nem küzdök ráncokkal, így e téren nem tudok nyilatkozni, viszont nagyon sok más bőrproblémám van. A pórusaim méretén és eltömődésén, a száraz foltokon, a pattanásokon remekül segített, hiszen sokkal gyorsabban újult meg a bőröm.
A Deciem-től az Akneroxid, azaz benzoyl-peroxid mellé kértem ajánlást, hogy milyen rutint érdemes köré építenem. Nos, azóta az akneroxidot ritkán használom, mert az ajánlott rutin magától is teszi a dolgát.
A szuszpenzió állaga szilikonos (nem mondod :D), ezért bármilyen rutinnak a végén érdemes alkalmazni, olyannyira, hogy nekem a felszíni hidratálás (azaz a natural moisturizing factors) utánra ajálották, amin meg is lepődtem, mivel úgy látszik több réteg után is gyönyörűen kifejtette a hatását.
Nem érdemes vele túlzásba esni, külföldi kritikák szerint is érdemesebb spot-treatmentként alkalmazni, mintsem teljes arcon, bár a Deciem úgy ajánlja. Valószínűleg a szilikon miatt nekem eleinte itt-ott pici pöttyöket okozott, mikor mindenhová kentem, de amikor csak a problémás területekre tettem, oda is csak keveset, akkor semmi hasonló nyoma nem volt.
Nekem a rutinom alapköve lett, lényegében a hidratálás és a gyulladás megelőzése/kezelése a cél. A szalicilsavat teljesen elhagytam, már a benzoyl-peroxidot sem használom, ellenben ez és a niacinamid+cink kombó nálam eszméletlen hatásos.
Ár-érték arányban szuper, 3 csepp még néha sok is az arcomra.
Írtam a Deciem-nek egy mail-t, amiben megérdeklődtem, hogy a benzoyl peroxid mellett mit érdemes használnom a gyulladt pattanásokra hajlamos bőrömre, ami a benzoyl-peroxid miatt elég durván ki is száradt és hámlott. A válaszban leírt rutinban ő volt az egyik kulcsszereplő. A rutint azóta benzoyl-peroxid nélkül használom, annyira szuper. Úgy tűnik nem kellett semmi drasztikus összetevő, semmilyen retinol vagy hámlasztó, a rutinom egy kis türelemmel (egy hét) meghozta az eredményt.
A niacinamid és cink páros nem csodaszer, de rutinban az első lépések között érdemes felvinni ezt a terméket, mert valóban segít a pattanások megelőzésében.
A porcelain árnyalatra rögtön lecsaptam, ugyanis mostanában van mit fedni a bőrömön, de eddig nem volt lehetőségem kipróbálni az ilyen jellegű alapozókat a hiányos színválaszték miatt. Nos, nekem így is túl sárgás. Az én bőröm nagyon világos, de se nem rózsaszínes, se nem sárgás árnyalatú, így ritkán találok megfelelő színt, úgyhogy inkább nyilatkoznék a teljesítményről. Szem alatti karikákra egyszerűen tökéletes! Pattanásokra sajnos kevésbé. Felkenéskor a bőrbe ütögetve impresszív fedést biztosít, szépen eloszlik, azonban pár óra elteltével hiába fixáltam le, elmászott a pattanásokról, beült a széleikbe, borzalmas látvány volt. Az apró mitesszereket is kiemelte, pedig nem használok belőle sokat. Jelenleg nagyon problémás a bőröm, erre reméltem egy jó gyógyszertári segítséget, azonban hiába a sok pigment, ha nincs meg a megfelelő állag hozzá. A pigmentek így gyakran feltorlódnak bizonyos részeken, máshol pedig hiába a fixálás, a blotting papír foltokban leszedi a bőrömről (amit eddig egy alapozónál sem tapasztaltam, hiszen a felesleges faggyút felszívja, a fedésen pedig csak alig-alig ront kicsit, de nem szedte le soha az egészet). Számomra csalódás, jelenleg szem alatti korrektorként alkalmazom, arra remek. Kevesebb bőrhibával talán jobb tapasztalataim lesznek ezzel a termékkel, viszont akkor meg minek használnék ilyen erős fedésű alapozót? Összességében vegyesek az érzéseim, ugyanis ha nagyon nagy szükségem volt rá és kevés ideig ki kellett néznem valahogy, akkor megmentett, de mondjuk egy munkanap végére rosszabbul néztem ki mintha nem lett volna rajtam semmi.
Akciósan vettem a Rossmannban. Olyan alapozót kerestem, ami elég világos a bőrömhöz és természetesen néz ki, nem tömíti el a pórusaim feleslegesen. Azt gondoltam, hogy a reggeli fáradt bőrömön majd kicsit segít, munkába nem is akartam erős fedést, egyszóval nem vártam többet annál, amit ez az alapozó ígér. Ezerszer megnéztem, hogy ugyanazt az árnyalatot veszem-e, mint aminek a teszterét próbáltam, mert gyönyörűen mutatott a bőrömön, ilyen talán egyszer fordult elő velem (szintén Rimmel alapozó volt, de nem az itthoni drogériás színválasztékból, hanem Londonból küldte nekem egy családtag). Ehhez képest semmi köze nem volt a teszter színéhez, állagához, fedéséhez... Rózsaszínes és sötét, pedig neten is utánanéztem, hogy a tégelyen lévő árnyalat száma a legvilágosabbat takarja, így nem véthettem el. A fedése teljesen korrektnek tűnt, amikor a tesztert próbáltam, ez viszont még az enyhe szintet sem ütötte meg. cserébe viszont kaptam egy nem megfelelő színű, ragacsos, csíkos-foltos réteget a fejemre, némi egészséges fénnyel. Az utóbbi nem éri meg, hogy a többi tulajdonságát is elviseljem. A felkenése macerás, először folyik mindenfelé, aztán pedig ragacsosra szárad. Azt azért megjegyezném, hogy még bőven lejárat előtt volt a cucc, ugyanakkor teljes mértékben az volt a benyomásom, hogy romlott. Vagy ilyen borzalmas ez az alapozó, vagy pedig a Rossmann próbálta elsózni a nem megfelelően tárolt cuccait.
Remek krém, az ára is baráti, a 100ml-eset csak azért nem vettem meg, mert nem volt készleten, de a kisebb kiszerelés is sokáig kitart. Felkenve szinte azonnal kellemes, nyugtató érzetet kelt, az utóhatása enyhén zsíros, de ez inkább egyfajta "védőréteg" a bőrön, és jóval kevésbé zsíros, mint az általam eddig használt krémek. Tud lélegezni a bőröm. Jelenleg elvékonyodott a bőröm több helyen, minden krém csípi, még az erre kifejlesztett la roche posay termékek is, csak ez és a gyógyszertári cremor aquosus nem, az viszont mitesszereket okozott a szemem körül és csak rövid távon hozott enyhülést, de milyen áron... Nyilván bőrgyógyászt fogok felkeresni, de ez valami elképesztően megnyugtatja a száraz, papírvékony bőrt és jól védi a környezeti hatásoktól.
Ajándék lónak nem néztem a fogát, alapvetően kicsit bódító illat, jó szagolgatni (többször szagolgattam a csuklómon otthon, mint ahányszor utcára mentem benne). Nőies, téli illat, de néha az a benyomásom támadt, hogy olcsó hatása van és öreges. Nem valami tartós. Engem a Cacharel Amor Amor-jára emlékeztet valamiért, persze jóval alacsonyabb színvonalon. Adtam neki esélyt, én emiatt az utánzat hatás miatt alkalomadtán egészen kedveltem, de miután kaptam pár "pacsuli" megjegyzést anyámtól és a pasimtól is, felhagytam a használatával. Az árától jelenleg sokkot kaptam, ennyiért egyáltalán nem éri meg. Inkább veszek az árából valami jobb celebparfümöt (ritka jószág, de nem lehetetlen találni), vagy duplaennyit fizetek, de akkor egy olyan parfümöt veszek, ami akár a kedvencemmé is válhat és minőségi.